續百憂集行
作者：吳則禮
朝代：宋

paragraphs: 少陵昨者百憂集，但言兒啼四壁空。
覉臣即今百憂集，永痛母氏崩心胸。
疇昔罪臣投荆州，板輿惴惴那得留。
老人端已怕勞事，况乃離别酸鼻頭。
荆州破屋冷似鐵，眼邊種種那堪說。
縛竹爲瓦安得完，往往稀間過霜雪。
母氏癯然由暑熱，喘卧十日遽死訣。
至斯極矣其予乎，毎輙念此骨欲折。
九重陛下仁如天，逢赦却上沙市船。
飽聞荆江西江惡，舉家性命實可憐。
餘生休論飯不足，今費君王嶽祠禄。
母氏棄我如許時，殊方只有看雲哭。
賀公吳語慎莫嫌，渠自山陰一茅屋。
痩妻稚子姑團欒，此叟堆灰未窮獨。